SKRIFTLIG FORESPØRGSEL E-1385/98

af Cristiana Muscardini (NI) til Kommissionen

(7. maj 1998)

Om: Slut med anvendelse af dyreforsøg i forbindelse med kosmetik

Otte års hårde kampe, som man troede var blevet kronet med held, er blevet tilintetgjort af Kommissionens afgørelse om at udsætte til år 2000 ikrafttrædelsen af det direktiv, der blev vedtaget af Europa-Parlamentet og som skulle have forbudt afprøvning af kosmetik på dyr pr. januar 1998.

Kommissionen kan ikke være uvidende om, at de pinsler, der påføres dyrene, ikke blot er grusomme, men også fuldstændig nyttesløse. Alle kosmetikfabrikkerne har således nu alternative tests til rådighed.

Kommissionen kan ikke være uvidende om, at retsstaten Europa med denne holdning risikerer at blive knust af et Europa domineret af økonomiske interesser, som vi ikke ønsker skal eksistere.

Kan Kommissionen fastlægge nogle andre bestemmelser i stedet for dens afgørelse om ikrafttrædelsen af direktivet om forbudet mod afprøvning af kosmetik på dyr?

Svar afgivet af Martin Bangemann på Kommissionens vegne

(18. juni 1998)

Kommissionen er fortsat fast besluttet på ved den tidligst givne lejlighed at bringe behovet for dyreforsøg til ophør i overensstemmelse med kravet i direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler(1). For at kunne løse dette problem må der udvikles og foretages uafhængig videnskabelig validering af forsøg, der ikke foretages på dyr, og af forsøgsstrategier, som på en overbevisende måde kan bevise, at de som metoder til at påvise potentielle skadelige kemikalier og produkter i det mindste er lige så adækvate og pålidelige som de dyreforsøg, de skal erstatte.

Udviklings- og valideringsprocessen har vist sig at være vanskeligere og mere kompliceret end forventet, men der er dog gjort nogle fremskridt med hensyn til perkutan absorption, kutan korrosionsfølsomhed, hudirritation, fototoxicitet og mutagenicitet. Der er også håb om, at fundamentale problemer i forbindelse med testning for kutan sensibilisering og øjenirritation vil blive løst inden alt for længe.

Det omfattende samarbejde, der allerede er i gang mellem kosmetikindustrien, stats- og universitetslaboratorierne, dyreværnsforeningerne og Kommissionen i bestræbelserne på at erstatte dyreforsøg i forbindelse med kosmetiske produkter, er uden lige inden for alle andre områder.

I løbet af de sidste tyve år er mængden af dyreforsøg, der gennemføres til kosmetiske formål, faldet drastisk, særlig i Europa og i USA. Dette skyldes tildels, at det er lykkedes at undgå alle forsøg, som i dag ville blive betragtet som unødvendige, tildels at der er blevet anvendt computerprogrammer og in vitro-forsøg til at undersøge farlige bestanddele, inden dyreforsøg overvejes. Som følge heraf foretages mange af de resterende dyreforsøg, som stadig anses for at være nødvendige, for at bekræfte, at der ikke er toksiske virkninger. Derfor er der ingen begrundelse for at bruge ord som "pinsler", "grusomme" og "nyttesløse".

Afgørelsen om at udsætte forbuddet mod dyreforsøg under direktiv 76/768/EØF var ikke begrundet i økonomiske hensyn, men blev truffet udelukkende, fordi Kommissionen har pligt til at tage hensyn til direktivets vigtigste formål, som er at beskytte den offentlige sundhed.

(1) EFT L 262 af 27.9.1976.